KYK: Israel Folau in sy skik ná skikking | Netwerk24
KYK: Israel Folau in sy skik ná skikking
05 Desember 2019 10:31
Israel Folau voel sy optrede is geregverdig danksy die vertroulike skikkingsooreenkoms wat hy en Rugby Australië (RA) bereik het.
Daarmee is 'n einde gemaak aan die saak wat die voormalige Wallaby-ster oor sy afdanking teen RA aanhangig gemaak het. Hy het met die RA gebots oor sy uitlatings oor gays en sê die skikkingsooreenkoms laat hom "gevindikeer" voel.
RA en Folau het Dinsdag in 'n gesamentlike verklaring albei om verskoning gevra vir "enige pyn of skade" wat aangerig is. Dit het gevolg ná onderhandelinge van 14 uur in 'n poging om 'n duur en uitgerekte hofgeding te vermy.
Folau het later 'n video van hom en sy vrou, Maria, gedeel waar hy sê hy is "uiters tevrede" met die skikkingsooreenkoms.
"Vandag se erkenning en verskoning van Rugby Australië laat ons gevindikeer voel en ons kan nou aanbeweeg met ons lewens en fokus op ons geloof en ons familie," sê hy.
Folau het aangevoer hy is weens sy geloofsoortuigings in Mei vanjaar onwettig in die pad gesteek. RA het volgehou Folau het die beroepspelers se gedragskode oortree met sy uitlatings op sosiale media dat gays en ander sondaars "vir die hel bestem is", asook sy beskrywing van Australië se wetgewing oor aborsie en selfdegeslaghuwelike as "boos".
Hy het skadevergoeding van A$14 miljoen (R140,6 miljoen), 'n verskoning en die reg om sy internasionale loopbaan voort te sit, geëis.